**REVOLTA II**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

REVOLTĂ II

A fost o vreme când priveam

Doar din maşină, când treceam,

Cartierul primăverii lor,

Al lor, al comuniştilor.

Suiţi pe tronuri din popor

Călcau pe roşul lor covor

Stropit cu sânge strămoşesc.

O! Brav partid muncitoresc!

Cu tine ţara se dezvoltă

Şi nu e vreme de revoltă

Cu timpul rupt în cincinale

În care construim furnale

Ori sonde care scot petrol.

Şi n-ai să faci colesterol

Cu soia şi cafea-cicoare.

E tare comunismul! Tare!

Dar s-au certat doi securişti

Şi cu talentul de artişti

Au promovat o revoluţie.

Dar n-am scăpat de persecuţie

Când după un crăciun dantesc

Iţi pe plaiul românesc

O ciocoime nepătată

Şi-atunci să vezi ce trai mai tată!

„Să vindem sonde şi furnale”,

Să umplem buzunare goale

Cu spăgi pe-ntregul inventar

Vândut oricui pe un dolar.

N-aveam atunci, n-avem acum,

Greşim mereu acelaşi drum

Şi-alegem dintre două rele

Dar căpătăm numai belele

Şi-n timpul nepăsării noastre

Se umple ţara de dezastre.

Ne arde focul viitorul,

Ne pleacă peste zări poporul,

Şi se despăduresc Carpaţii

De venetice corporaţii

Ce ne-or lăsa săraci şi goi.

Întoarce Doamne înapoi

Pe Decebal, pe Burebista,

M-am săturat să văd batista

Pe un ţambal mâncat de vreme

Când România noastră geme.

S-au dus armate de martiri

Şi ne culcăm pe tânguiri

Şi pe proteste efemere

Atunci când România cere

Să nu uităm că ne-a crescut,

Să nu uităm ca-nenceput

E miedul dulcii libertăţi.

Adevărate nu bucăţi

De caşcaval căzut din cioc.

Cu vieţi vândute la talcioc

Numai revolta ne ajută.

De-aici doar moartea ne strămută!

Trezeşte Doamne naţia mută!